熊禾
赠陈教谕
每惟斯道南，七闽小邹鲁。
考亭四书学，日月行万古。
我生亦何幸，私淑欣有遇。
南来证文献，令人动遐虑。
斯文欠统一，正学真一缕。
莆阳礼义国，敛袵殷黼冔。
绯思东湖集，复斋接前绪。
至今耆俊多，渊源此其祖。
德闳有闻孙，邂逅快披睹。
儒先教化地，师传盛称誉。
教成畀邻邦，祖训有遗矩。
岂但美彼芹，更思甘棠树。
一邑召可行，尽分皆有补。
十室有忠信，矧此万家聚。
派近源可寻，我来重瞻遡。
当年弦诵声，溪水自东注。
典刑前辈人，溪山正堪数。
安得杖屦陪，安溪溪头路。